Il-Ħamis, 16 ta' Frar Mhux billi jgħid Ġorġ tal-ħanut ta' ħdejna li Simon tagħna waqa' għaċ-ċajt għax ma ġab xejn provi fil-Qorti kontra Keith Schembri. Ġorġ bħal tal-Labour, jaħseb li Simon baħnan. Ma jafux li lanqas jibdew ħdejn l-għerf tiegħu! Mingħalihom li għax għamlulu libell se jgħidilhom kollox u jġib il-provi. Nini nini jagħtikom il-provi issa. Il-provi jagħtihomlkom meta tkun waslet l-elezzjoni ħalli t-tkaxkira li se nagħtukom tkun akbar milli qegħdin taħsbu. U mhux qegħdin wisq 'il bogħod għax l-istamperija qegħdin jgħidu li l-elezzjoni żgur din is-sena se ssir, u għalhekk bdejna diġà bil-kampanja elettorali. Il-Ġimgħa, 17 ta' Frar Qatt ma stennejt li Konrad Mizzi fl-aħħar kien se jaċċetta li jidher quddiem dawk tal-Parlament Ewropew. Ngħid id-dritt, ħasadni naqra għax xi ftit jew wisq se jagħlaqlu naqra ħalqu lil Simon tagħna wara daqs dawn xhur jgħidlu li kien qiegħed jibża' jidher quddiemhom. Imma naħseb li dawn mhux bħal dawk li flew il-kuntratti tal-Enemalta u ma xammew xejn minkejja li Simon tagħna ilu xhur sħaħ ixomm riħa tinten pesti ta' korruzzjoni. Allaħares ma jxommu xejn dawn ukoll għax allura n-nies jibdew jaħsbu li Simon tagħna m'għandux raġun. U Simon dejjem ikollu raġun. Is-Sibt, 18 ta' Frar Setgħu ħallew imqar jumejn oħra dawk tal-aġenzija Fitch qabel ħarġu r-rapport li ħarġu. Kultant jagħtuni l-impressjoni li huma Laburisti aktar minn Joseph Muscat u l-klikka ta' miegħu f'Kastilja. Ngħid jien, kellhom għalfejn joħorġu b'dak il-ftaħir kollu għall-gvern ta' Joseph Muscat proprju lejlet id-dimostrazzjoni nazzjonali biex nuru solidarjetà ma' dik tal-Bidnija! Mhux għax qiegħed nibża' li mhux se jkollna nies, għax kull Nazzjonalist li ltqajt miegħu qalli li għada hemm se jkun, fit-toroq tal-Belt nipprotestaw flimkien ma' Simon tagħna. Viva Simon, Viva Simon, ħej! Il-Ħadd, 19 ta' Frar Suċċess. Suċċess. Suċċess. Kont konvint li se jkollna ħafna nies, imma ma bsartx li se jkollna daqshekk. Imma mhux bil-folla biss ħadt gost, ħadt gost ukoll nisma' lil Simon tagħna. Aktar ma jgħaddi żmien, aktar qiegħed isir qisu Eddie l-kbir. Hekk kien jagħmel Eddie. Jgħidilna biex ma nobdux ċerti liġijiet, u kien joħroġna ta' spiss fit-toroq. U hekk se jkun qiegħed jagħmel Simon tagħna. Diġà qalilna li mhux se jdum ma jerġa' jsejħilna. Ovvjament, mhux se nerġgħu ninżlu fit-toroq nhar il-Ħadd, għax nhar il-Ħadd il-Karnival. Ovvjament, mis-slogan 'Xogħol, ġustizzja, libertà' tal-kbir Eddie, ikollna nħallu barra x-xogħol, għax xogħol hawn għal kulħadd. It-Tnejn, 20 ta' Frar Kemm jien iddiżappuntat! Kont ilni nistenna din il-ġurnata ma nafx kemm. Kont qiegħed naħseb – anzi kont ċert – li dawn tal-Pana, f'din il-ġurnata kienu se jagħtuna ras Konrad Mizzi u ras Keith Schembri fuq platt tal-fidda. Imma bqajt b'xiber imnieħer. Mhux talli ma tawniex ras Konrad Mizzi u ras Keith Schembri fuq platt, talli insistew li mhumiex interessati fil-politika partiġġjana lokali. Allura x'ġew jagħmlu, ngħid jien! Aħjar ma ġew xejn, għax naħseb li ż-żjara tagħhom aktar kienet ta' deni għal Simon tagħna milli għal Joseph Muscat. Ħasra li ma stednuhx lil Simon, għax min jaf x'ħasla kien jagħtihom! It-Tlieta, 21 ta' Frar Mela sew, minflok tawna ras Konrad Mizzi u ras Keith Schembri fuq platt, dawk tal-Pana spiċċaw jgħidulna li l-eks membru parlamentari tagħna Noel Buttigieg Scicluna, jekk fhimt sew, qiegħed imexxi kumpanija li tħares l-interessi jew il-flus ta' bint il-president ta' Angola li, skont huma, ġejjin mill-kriminalità jew mill-korruzzjoni. U biex ikomplu jitfgħu l-melħ fuq il-ferita, qalulna wkoll li se jitolbu lill-pulizija tal-Ewropa jinvestigaw lil Beppe Fenech Adami. X'ma ngħidx li aħjar ma ġew xejn 'l hawn! L-Erbgħa, 22 ta' Frar Mhux biss Ġorġ tal-ħanut ta' ħdejna sar Laburist. Wara tal-Fitch, illum kien imiss lill-Fond Monetarju Internazzjonali u lill-Kummissjoni Ewropea biex joħorġu b'qabda ftaħir għal Joseph Muscat. Ma nafx kif dawn tal-Kummissjoni Ewropea donnhom saru Laburisti aktar minn Muscat, u ħlief ifaħħruh mhumiex. Fuq kollox, dan lanqas jingħaqad mal-Unjoni Ewropea ma ried! U l-ġurnata għażluha, għax illum suppost li kulħadd qiegħed jitkellem fuq il-fatt li kien sena ilu li dik tal-Bidnija żvelatilna dak li konna qegħdin naħsbu li huwa skandlu li se jwaqqa' l-Gvern.